Om in niks te glo nie (Nihilisme) - www.bybelkennis.co.za
Daar is mense wat hulle neus optrek vir hierdie lewe. Hulle ontken dat daar ŉ God, of enige groter mag is, dat daar enige werklike sin in die lewe is, dat daar nie regtig so iets is soos “reg” of “verkeerd” nie, ook nie wat ons optrede betref nie. Daar is nie regtig waarheid en egtheid in hierdie wêreld nie en ŉ mens kan nie sê die een manier van leef is beter as ŉ ander nie. Dit hang alles maar af wat jy self uit die ou deurmekaarspul van ŉ lewe wil maak.
Die houding is presies die teenoorgestelde van wat die Bybel sê. Die Bybel sê daar is ŉ God en Hy het ons nog lief ook. Hy wil deel wees van ons lewe en wil ons lewe vir ons lekker maak. Hy het vir ons ŉ doel en sin in die lewe. Ons is nie maar net sommer hier op hierdie aarde vir niks nie. Nee, Hy het ons hier geplaas om ŉ verskil te maak. Hy het vir ons elkeen ŉ doel wat ons saam met Hom moet ontdek en najaag. Boonop is daar dinge wat reg is en ander wat verkeerd is. Dinge waarvan die Here nie hou nie, kan nie reg wees nie. Aan die ander kant is dinge waarvan die Here hou, reg. Immers, die Here het ons gemaak… en soos die firma wat jou TV gemaak het weet dat dit nie vir die TV goed is as jy dit saam met jou in die bad sit as jy bad nie (moet dit asseblief nie probeer nie!), net so weet die Here wat vir jou goed en reg is en wat nie.
As jy begin wonder oor dinge, gaan sit gerus op die skoot van God. Daar kry ŉ mens nogal baie antwoorde. As jy egter eenkant, weg van God af gaan sit en wonder, gaan jy op die ou einde maar net in jouself en jou eie tekortkominge vaskyk, soos die nihiliste.